CELEX: 52012PC0676
Language: mt
Date: 2012-11-14 00:00:00
Title: Rakkomandazzjoni għal DEĊIŻJONI TAL-KUNSILL li tħassar id-Deċiżjoni 2009/587/KE dwar l-eżistenza ta’ defiċit eċċessiv f’Malta

|
			
		
		
		52012PC0676
		
			Rakkomandazzjoni għal DEĊIŻJONI TAL-KUNSILL li tħassar id-Deċiżjoni 2009/587/KE dwar l-eżistenza ta’ defiċit eċċessiv f’Malta /* COM/2012/0676 final */
			
				
		
		
			
			   	Rakkomandazzjoni għal
DEĊIŻJONI TAL-KUNSILL
li tħassar id-Deċiżjoni 2009/587/KE
dwar l-eżistenza ta’ defiċit eċċessiv f’Malta
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-Artikolu 126(12)
tiegħu,
Wara li kkunsidra r-rakkomandazzjoni
mill-Kummissjoni,
Billi: 
(1)       Bid-Deċiżjoni
tal-Kunsill 2009/587/KE[1],
wara rakkomandazzjoni mill-Kummissjoni skont l-Artikolu 104(6) tat-Trattat li
jistabbilixxi l-Komunità Ewropea (TKE), ġie deċiż li f' Malta
kien hemm defiċit eċċessiv. Il-Kunsill innota li d-defiċit
tal-amministrazzjoni pubblika f’Malta kien laħaq l-4.7% tal-PDG fl-2008, u
b'hekk qabeż sew it-3% tal-valur ta’ referenza tal-PDG, filwaqt li d-dejn
gross tal-amministrazzjoni pubblika kien 'il fuq minn 60% tal-valur ta’
referenza tal-PDG mill-2003 u kien ta' 64.1% tal-PDG fl-2008[2].
(2)       Ukoll
fis-7 ta' Lulju 2009, fuq il-bażi ta' rakkomandazzjoni tal-Kummissjoni,
il-Kunsill indirizza rakkomandazzjoni lil Malta skont l-Artikolu 104 (7) TKE u
l-Artikolu 3 (4) tar-Regolament (KE) Nru 1467/97 dwar li titħaffef u li
tiġi ċċarata l-implimentazzjoni tal-proċedura ta'
defiċit eċċessiv[3],
bil-ħsieb li tintemm din is-sitwazzjoni sa mhux aktar tard mill-2010. Ir-rakkomandazzjoni
ġiet ippubblikata.
(3)       Fis-16 ta' Frar 2010,
fuq il-bażi ta’ rakkomandazzjoni tal-Kummissjoni, il-Kunsill ikkonkluda li
kienet ittieħdet azzjoni effettiva f'konformità mar-rakkomandazzjoni
tiegħu skont l-Artikolu 104(7) TKE, iżda li wara l-adozzjoni
tar-rakkomandazzjoni tiegħu, f' Malta kienu seħħew avvenimenti
ekonomiċi negattivi għall-finanzi tal-gvern li ma kinux mistennija u
b’konsegwenzi sfavorevoli kbar. Il-Kunsill għalhekk adotta
rakkomandazzjoni riveduta għal Malta skont l-Artikolu 126(7) tat-Trattat
dwar il-Funzjonament tal-Unjoni Ewropea (TFUE), li estendiet l-iskadenza
għall-korrezzjoni tad-defiċit eċċessiv b' sena,
jiġifieri sal-2011. Ir-rakkomandazzjoni ġiet ippubblikata.
(4)       Skont
l-Artikolu 126(12) tat-Trattat, Deċiżjoni tal-Kunsill dwar
l-eżistenza ta' defiċit eċċessiv għandha
titħassar meta d-defiċit eċċessiv fl-Istat Membru
kkonċernat, fil-fehma tal-Kunsill, ikun ġie kkoreġġut.
(5)       Skont
l-Artikolu 4 tal-Protokoll dwar il-proċedura tad-defiċit
eċċessiv anness mat-TFUE, il-Kummissjoni tipprovdi d-dejta
għall-implimentazzjoni ta' din il-proċedura. Bħala parti
mill-applikazzjoni ta’ dan il-Protokoll, l-Istati Membri għandhom
jagħtu notifika tad-dejta dwar id-defiċits u d-dejn tal-gvern
tagħhom u dwar varjabbli assoċjati oħra darbtejn fis-sena,
jiġifieri qabel l-1 ta’ April u qabel l-1 ta' Ottubru,
skont l-Artikolu 3 tar-Regolament
tal-Kunsill (KE) Nru 479/2009
tal-25 ta’ Mejju 2009 dwar l-applikazzjoni tal-Protokoll dwar
il-proċedura tad-defiċit eċċessiv anness mat-Trattat li
jistabilixxi l-Komunità Ewropea[4].

(6)       Meta
jikkunsidraw jekk proċedura ta’ defiċit eċċessiv
għandhiex titħassar, il-Kummissjoni u l-Kunsill għandhom
jieħdu deċiżjoni fuq il-bażi tad-dejta notifikata. Barra
minn hekk, il-proċedura dwar defiċit eċċessiv
titħassar biss jekk it-tbassir tal-Kummissjoni jindika li d-defiċit
ma jkunx se jaqbeż il-limitu ta' 3 % tal-PDG tul il-perjodu
tat-tbassir.
(7)       Fuq
il-bażi tad-dejta pprovduta mill-Kummissjoni (Eurostat) skont
l-Artikolu 14 tar-Regolament (KE) Nru 479/2009 wara n-notifka minn
Malta qabel l-1 ta’ April 2012 u fuq il-bażi tat-Tbassir
tal-Ħarifa 2012 tas-servizzi tal-Kummissjoni, jinsiltu
l-konklużjonijiet:
–              
Wara l-quċċata tal-2008, id-defiċit
tal-amministrazzjoni pubblika naqas gradwalment,, sakemm laħaq 2.7%
tal-PDG fl-2011, taħt it-3% tal-valur ta’ referenza tal-PDG. Dan it-titjib
sinifikanti meta mqabbel mal-2010, meta d-defiċit tal-amministrazzjoni
pubblika kien ta' 3.6% tal-PDG, kien prinċipalment dovut
għaż-żieda fid-dħul b’0.7% tal-PDG. L-impatt nett ta’
miżuri ta’darba għat-tnaqqis tad-defiċit fl-2011 huwa stmat
fit-Tbassir tal-Ħarifa 2012 tas-servizzi tal-Kummissjoni għal 0.7%
tal-PDG. Il-bilanċ strutturali, jiġifieri l-bilanċ
baġitarju aġġustat ċiklikament mingħajr miżuri
ta’darba u temporanji, huwa stmat li tjieb b’punt perċentwali (1) tal-PDG
fl-2011, iktar mill-isforz mitlub ta' mill-anqas ¾% tal-PDG irrakkomandat
mill-Kunsill.
–              
It-Tbassir tal-Ħarifa 2012 tas-servizzi
tal-Kummissjoni jipprevedi li d-defiċit se jkompli nieżel għal
2.6% tal-PDG fl-2012, prinċipalment bis-saħħa ta’ miżuri
għaż-żieda fid-dħul, li l-biċċa l-kbira minnhom
huma meqjusa bħala ta’ darba; l-impatt nett tal-miżuri ta' darba
għat-tnaqqis tad-defiċit huwa stmat għal 1% tal-PDG. Fuq
bażi ta’ ebda bidla fil-politika, jiġifieri mingħajr ma
jiġu inkorporati l-miżuri ta’ konsolidament tal-baġit tal-2013,
li ġie adottat wara l-data tat-tmiem tat-tbassir, id-defiċit ġenerali
tal-amministrazzjoni pubblika huwa pproġettat li jikber għal 2.9%
tal-PDG fl-2013, qabel ma jonqos għal darb’oħra, għal 2.6%
tal-PDG, fl-2014, biex b’hekk jibqa’ taħt it-3% tal-valur ta' referenza
tal-PDG matul il-perjodu ta' tbassir. Il-Programm ta' Stabbiltà ta' April 2012
jimmira għal defiċits aktar baxxi, ta' 2.2%, 1.7% u 1.1% tal-PDG
fl-2012, 2013 u 2014 rispettivament. Id-differenza bejn it-Tbassir
tal-Ħarifa 2012 tas-servizzi tal-Kummissjoni u l-mira tal-Programm ta'
Stabbiltà għal 2012 hija prinċipalment spjegata minn tkabbir aktar
dinamiku fid-dħul f' dan tal-aħħar. 
–              
Fis-snin wara l-iskadenza tal-2011 stabbilita
mill-Kunsill, il-projezzjonijiet baġitarji tat-Tbassir tal-Ħarifa
2012 tas-servizzi tal-Kummissjoni ma juru ebda titjib tal-bilanċ tal-baġit
aġġustat ċiklikament, mingħajr il-miżuri ta' darba u
miżuri temporanji oħra, fl-2012, u jindikaw titjib ta' ¼ pp. tal-PDG
fl-2013. Dan huwa taħt il-valur referenzjarju ta' 0.5% tal-PDG
għall-aġġustament lejn l-Objettiv Baġitarju ta' Terminu
Medju (MTO) meħtieġ mill-fergħa preventiva tal-Patt ta'
Stabbiltà u Tkabbir, b'mod partikolari fir-Regolament (KE) Nru 1466/97[5]. Dan l-aġġustament
bil-mod huwa mbassar fl-isfond ta' kundizzjonijiet ċikliċi
ġeneralment ibbilanċjati; jiġifieri d-diskrepanza fil-prodott
hija stmata li tkun qrib iż-żero. Fl-istess ħin,
il-kompożizzjoni tat-tkabbir mistennija li tkun relattivament fqira
mid-dħul mit-taxxi. Speċjalment fl-2012, it-tkabbir ekonomiku huwa
mmexxi mill-esportazzjonijiet netti, filwaqt li d-domanda domestika tidher
pjuttost dgħajfa meta mqabbla max-xejriet imgħoddija. Fl-2014,
it-titjib huwa pproġettat li jammonta għal ½ punt perċentwali
tal-PDG. Sadanittant, fl-2012 u 2013, ir-rata reali tat-tkabbir tan-nefqa
tal-gvern, mingħajr miżuri diskrezzjonali għad-dħul, hija
mbassra li tibqa’ taħt ir-rata referenzjarja ta' referenza fuq it-terminu
ta’ żmien medju tat-tkabbir potenzjali tal-PDG, kif definit
fl-Artikolu 5 tar-Regolament (KE) Nru 1466/97. Madankollu,
abbażi ta' ebda bidla fil-politika, it-tkabbir nett reali fin-nefqa jista'
sinifikatament jabqeż din ir-rata ta' referenza tal-parametru
referenzjarju fl-2013 u l-2014.
–              
Id-dejn gross tal-amminstrazzjoni pubblika
bħala sehem tal-PDG ilu b'xejra li jiżdied sa mill-2008 u laħaq
70.9% tal-PDG fl-2011. It-Tbassir tal-Ħarifa 2012 tas-servizzi
tal-Kummissjoni tipprojjetta li se jibqa' jiżdied il-proporzjon tad-dejn
sakemm jilħaq 72.4% tal-PDG fl-2012, 73.1% tal-PDG fl-2013 u 72.8% tal-PDG
fl-2014. B’kuntrast, il-Programm ta' Stabbiltà tal-2012 jipprevedi li l-proporzjon
tad-dejn jibda jonqos wara l-2011, għal 67.4% tal-PDG sal-2014. Id-differenza
bejn iż-żewġ projezzjonijiet hija minħabba bilanċ
pożittiv primarju inqas u aġġustament ogħla bejn il-fondi u
l-flussi fit-Tbassir tal-Ħarifa. 
(8)       Il-Kunsill
ifakkar li, mill-2012, li hija s-sena wara l-korrezzjoni tad-defiċit
eċċessiv, u għal perjodu ta' tliet snin, Malta għandha
tagħmel progress suffiċjenti lejn konformità mar-rekwiżit
taħt il-kriterju tad-dejn, skont l-Artikolu 2(1a) tar-Regolament (KE)
Nru 1467/97. 
(9)       Fil-fehma
tal-Kunsill, id-defiċit eċċessiv ta' Malta ġie
kkoreġġut sal-iskadenza tal-2011 u
d-Deċiżjoni 2009/587/KE għaldaqstant għandha
titħassar.
ADOTTA DIN ID-DEĊIŻJONI:
Artikolu 1
Minn valutazzjoni ġenerali,
jirriżulta li l-qagħda ta' defiċit eċċessiv f'Malta
ġiet ikkoreġġuta.
Artikolu 2
Id-Deċiżjoni 2009/587/KE hija
b'dan imħassra.
Artikolu 3
Din id-Deċiżjoni hija indirizzata
lir-Repubblika ta' Malta.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 202, 4.8.2009, p. 42.
[2]               Id-defiċit u d-dejn tal-amministrazzjoni pubblika
għall-2008 ġew sussegwentament riveduti u attwalment
qiegħdin 4.6% tal-PDG u 62.0% tal-PDG rispettivament.
[3]               ĠU L 209, 2.8.1997,
p. 6.
[4]               ĠU L 145, 10.6.2009, p. 1.
[5]               ĠU L 209, 2.8.1997, p. 1.